ადიგენის მუნიციპალიტეტის სოფლების სია
ადიგენის მუნიციპალიტეტი შედის სამცხე-ჯავახეთის მხარის შემადგენლობაში. საქართველოს ადგილობრივი თვითმმართველობის კოდექსის მიხედვით მუნიციპალიტეტი არის თვითმმართველი ერთეული, რომელსაც აქვს ადმინისტრაციული საზღვრები და ადმინისტრაციული ცენტრი. მუნიციპალიტეტს გააჩნია არჩევითი წარმომადგენლობითი და აღმასრულებელი ორგანოები, რეგისტრირებული მოსახლეობა და აქვს საკუთარი ქონება, ბიუჯეტი, შემოსულობები. მუნიციპალიტეტი საჯარო სამართლის იურიდიული პირია. მუნიციპალიტეტს ხელმძღვანელობს მერი. მუნიციპალიტეტი მართვის ოპტიმიზაციისათვის დაყოფილია ადმინისტრაციულ ერთეულებად. ადიგენის მუნიციპალიტეტის შემადგენლობაში შედის 2 დაბა, 18 ტერიტორიული ორგანო და 55 სოფელი. ადიგენის მუნიციპალიტეტის სოფლები ერთიანდებიან არლის, ბენარის, ბოლაჯურის, გორგულის, დერცელის, ვარხანის, ზანავის, ზარზმის, ზედუბნის და ლელოვნის ადმინისტრაციულ ერთეულებში. ადიგენის მუნიციპალიტეტის ფართობია 799,5 კმ² და 2014 წლის აღწერის მიხედვით მოსახლეობის რაოდენობა შეადგენს 16 462 კაცს, ხოლო სიმჭიდროვეა 20,6 კაცი. მუნიციპალიტეტის ცენტრია დაბა ადიგენი. 2014 წლის აღწერის მიხედვით მუნიციპალიტეტის ყველაზე დიდი სოფელი მოსახლეობის მიხედვით არის უდე (2 728 ადამიანი), ადიგენიდან ყველაზე დიდი მანძილით დაშორებულია სოფელი ქიქინეთი (23 კმ.).